**КАЛЕКТЫЎНАЯ ТВОРЧАЯ СПРАВА**

**“У АДЗІНСТВЕ – СІЛА КОЖНАГА НАРОДА”   
(ДЛЯ ВУЧНЯЎ 9-10 КЛАСАЎ)**

*Марцэвіч Таццяна Анатольеўна,*

*класны кіраўнік 10 класа,*

*настаўнік беларускай мовы*

*і літаратуры*

*дзяржаўнай установы адукацыі “Ёдкаўская сярэдняя школа”*

*Лідскага раёна Гродзенскай вобласці*

*Падчас калектыўнай творчай справы (далей – КТС) “У адзінстве сіла кожнага народа”, прысвечанай Году народнага адзінства, вучням для лепшага авсаення тэмы прапануецца паразважаць над сапраўднымі каштоўнасцямі беларускага народа, такімі рысамі беларусаў, як згуртаванасць, салідарнасць і паразуменне, павага да гісторыі, традыцый, культуры, агульны дух павагі і роўнасці, бо гэтыя якасці заўсёды былі галоўнымі для беларусаў, такімі і павінны заставацца.*

*Форма правядзеня мерапрыемства дапамагае ўдзельнікам на практыцы аб’ядноўваць намаганні пры выкананні розных задач, што спрыяе ўсведамленню таго, што сіла народа заключаецца ў адзінстве спраў і намераў.*

**Мэта:** выхаванне гуманнай, духоўна-маральнай асобы грамадзяніна і патрыёта сваёй Радімы на сапраўдных каштоўнасцях беларускага народа.

**Задачы:**

абмеркаваць значэнне паняцця “адзінства”;

пасадзейнічаць развіццю ў вучняў пачуцця датычанасці да лёсу сваёй дзяржавы, народа, фарміраванню патрыятызму і любові да Радзімы, павагі да яе культуры, мовы, традыцый сям’і праз іх уключэнне ў калектыўную творчую дзейнасць.

**Абсталяванне:** карткі з выказваннямі і заданнямі, старыя часопісы “Гаспадыня”, “Алеся” для выбару ілюстрацый на калаж, крыжаванка, мульціборд з прэзентацыяй.

**Арганізацыя прасторы зносін.** Дзеянне адбываецца ў 3-х зонах:

1. Зона прэзентацый (каля дошкі).
2. Зона творчасці (у канцы класа круг з крэслаў).
3. Зона абмеркавання (пасярэдзіне класа за “квадратным сталом”).

**Ход мерапрыемства**

*Адзінства – гэта найвышэйшая,*

*самая магутная асалода,*

*якую толькі магчыма адчуць.*

Міхаэль Лайтман

**Зона прэзентацый**

**Настаўнік.** Добры дзень, паважаныя ўдзельнікі калектыўнай творчай справы “У адзінстве сіла кожнага народа”. Паслухайце прытчу Льва Талстога “Бацька і сыны”: “Бацька загадаў сынам, каб жылі ў згодзе, але яны не слухаліся. Вось ён загадаў прынесці венік і кажа: “Зламайце!” Колькі яны ні біліся, не маглі зламаць. Тады бацька развязаў венік і загадаў ламаць па адным дубцы. Яны лёгка пераламалі пруты паасобку. Бацька і кажа: “Так і вы: калі ў згодзе жыць будзеце, ніхто вас не адолее; а калі будзеце сварыцца ды ўсе паасобку – вас кожны лёгка загубіць”.

**Зона творчасці**

**Веер меркаванняў.** *Настаўнік прапануе адказаць на наступныя пытанні (на слайдзе), каб зразумець значэнне прытчы:*

* Чаму бацька перажывае за будучыню сваіх сыноў? (Паасобку, у сварках паміж імі не будзе згоды, гэта прывядзе сыноў да згубы).
* На якім прыкладзе бацька паказаў, як неабходна жыць і працаваць, каб не загінуць? (На прыкладзе развязанага веніка, які лягчэй разламаць).
* У чым, на думку бацькі, заключаецца сіла і моц яго сыноў? (У адзінстве, згодзе, гармоніі, узаемнай дапамозе).
* Што, на вашу думку, азначае слова адзінства? *Меркаванні дзяцей (мір, згода, гармонія, сяброўства, згуртаванасць, салідарнасць, агульныя намеры і г.д.).*

**Абагульненне настаўніка.** *Прапануе звярнуцца да эпіграфа, які размешчаны на дошцы, і растлумачыць яго.*

**Настаўнік.** Дзень народнага адзінства – дзяржаўнае свята ў нашай краіне, якое будзе адзначацца штогод. Заснавана 7 чэрвеня 2021 года ўказам №206 Прэзідэнта Аляксандра Лукашэнкі. Свята прымеркавана да гадавіны паходу Чырвонай Арміі, распачатага 17 верасня 1939 года, па выніках якога Заходняя Беларусь была далучана да Беларускай ССР.

**Заданне “Паразважай”.** *На крэслах у вучняў ляжаць лісты з наступнымі выказваннямі і прыказкамі:*

1. Радзіма мая дарагая, ты ў шчасці жаданым жыві! (А. Бачыла)

2. Мая маленькая радзіма, заўсёды сэрцам я з табой (Л. Кебіч).

3. Сям’я моцная ладам (Прыказка).

4. Усяму пачатак – родная мова (Прыказка).

5. Традыцыя – духоўная спадчына, якая перадаецца ад аднаго пакалення да іншага (Я.І. Арэнс).

6. Герб, Гімн і Сцяг адлюстроўваюць гісторыю народа, мару стваральніка і годнасць сваіх грамадзян (М. Мантэнь).

7. Гісторыя – гэта ліхтар з мінулага, які свеціць у будучыню (В. Ключэўскі).

8. Калі марнею ад нягод і сэрцу цесна, я ўспамінаю радавод і продкаў песні (А. Пісьмянкоў).

9. Праца – гэта самы трывалы падмурак у жыцці чалавека (Народная мудрасць).

10. Каб здзяйсняць вялікія справы, не трэба быць найвялікшым геніем; не трэба быць вышэй людзей, трэба быць разам з імі (Ш. Мантэск’е).

Той, каму трапілася выказванне, павінен растлумачыць, як яно звязана з сённяшняй тэмай.

**Настаўнік.** Сёння разгледзім, як наша сям’я, любоў да малой і вялікай радзімы, працы, продкаў, мовы дапамагае нам быць адным цэлым, дапамагае яднацца ў народ.

**Заданне “Знайдзі пару – аб’яднайся”**

**Настаўнік.** *Прапануе частку прыказкі, каб дзеці яе закончылі, і падкрэслівае, што самастойна гэта зрабіць складана, лепш аб’яднацца і адшукаць пару сярод сваіх аднакласнікаў. Дзецям неабходна скласці прыказку і растлумачыць яе.*

|  |  |
| --- | --- |
| Чалавек без Радзімы, | усяму свету святліца. |
| Родная зямля | свеціць бясконца. |
| Толькі таму пашана будзе, | Радзіму шануеш. |
| За Радзіму сваю | як салавей без песні. |
| Ад душы працуеш – | хто Радзіму не на словах любіць. |
| На Радзіму сонца | будзь героем у баю. |
| Мінск – сталіца – | мякчэй чужой пярыны. |

*(Адказы*: Чалавек без Радзімы, як салавей без песні. Толькі таму пашана будзе, хто Радзіму не на словах любіць. За Радзіму сваю будзь героем у баю. Мінск – сталіца – усяму свету святліца. На Радзіму сонца свеціць бясконца. Родная зямля мякчэй чужой пярыны. Ад душы працуеш –  Радзіму шануеш. На родным полі расце лепшая доля. Той патрыёт, хто змагаецца за народ. Бацькоў любі, старых паважай, здароўе беражы, Радзіме верна служы).

**Абагульненне настаўніка.** Наша Радіма – гэта тэрыторыя для добрых спраў і здзяйснення нашых мар, наш агульны родны дом. *(Абагульннені па кожнай частцы КТС у кароткай форме пачаргова размяшчаюцца на спецыяльна выдзеленым слайдзе).*

**Зона прэзентацый**

**Стварэнне калажоў**“Звычаі і традыцыі беларускага народа”.

*Вучні працуюць разам: загадзя падрыхтаваныя ілюстрацыі (са старых часопісаў) прыклейваюць на ватман. Калаж павінен адлюстроўваць розныя звычаі і традыцыі (народныя святы – Каляды, Вялікдзень, Купалле, дзяржаўныя – Дзень Перамогі, Дзень Незалежнасці, сямейныя – юбілеі, дні нараджэння і інш.).*

*Пасля выканання задання дзеці вывешваюць калажы на дошку і абараняюць іх.*

**Абагульненне настаўніка.** Бацькоўскія традыцыі сілкуюць і згуртоўваюць людзей, абуджаюць пачуццё нацыянальнай самасвядомасці.

**Зона творчасці**

**Настаўнік.** Беларуская мова… Дзесяць стагоддзяў назад яна ўчэпіста ўкаранілася ў душах і свядомасці беларусаў і да гэтага часу адлюстроўвае іх радасць і гора, поспехі і дасягненні, падзеі і з’явы, фантазію і вопыт. І ніхто не здолее выкарчаваць мову з душы людской.

**Заданне “У лабараторыі роднай мовы”**

1. У верш Ніла Гілевіча “Родная мова” ўстаўце патрэбныя па сэнсу словы, абгрунтуйце неабходнасць іх ужывання: *Мова … мая ты, (****родная****, суседская, таямнічая) / Што і дзедавай была! / Мова мамы, мова таты, / Мова нашага …!* (кута, **сяла**, жытла) / *Ты звініш, калі я ўранку / Чую песні за акном, / I …, як бае байк*у (цурчыш, **журчыш**, цячэш) / *Мне бабуля перад сном. / Разгарну … вясёлы –* (альбом, **буквар**, партфель) / *Зноў са мной гаворыш ты, / … заўсёды,* (**Мілагучная**, свабодная, загнаная) / *Як званочак залаты.*

2.Ва ўрывак верша Аляксея Пысіна “Дала мне маці гэту мову...”ўстаўце неабходныя па сэнсу радкі. Абгрунтуйце сваё меркаванне: *Дала мне маці гэту мову, / Каб не нямым прыйшоў у свет, / Дала мне маці гэту мову, / Як …* (Хату і радзіму; **спадчыну і запавет**; кроў і малако).

3.У вершы Леаніда Дайнекі “Беларусь, ты не забыта...” аднавіце паслядоўнасць беларускіх слоў: бульба, бусел, жыта, канюшына, мроя, хата, хлопец закаханы, цемра, шпак, шлях дамоў: *Беларусь, ты не забыта. / У душы, як Божы знак: … / Беларусь, ты збудавана / З беларускіх слоў!* (Хата… Канюшына… Жыта…Бульба… Бусел… Шпак…Мроя… Хлопец закаханы… Цемра… Шлях дамоў…).

4.Устаўце ў вершы беларускіх паэтаў неабходныя эпітэты і параўнанні. Паразважайце над сэнсам выбраных паэтам мастацкіх сродкаў. *1) О матчына мова! Маленства вясна! / Ніколі ніхто мне цябе не заменіць, / Бо ты, …, на свеце адна (Алесь Бачыла).* (Як і маці). *2) Сухім пергаментам – бяросты скрутак. / … -літары... На сэрцы смутак: / пісаць вучылася палеская дзятва (А. Вялюгін)*. (Мурашкі).

5.Што, на думку Генадзя Бураўкіна, нам захавала родная мова? Устаўце замест шматкроп’я неабходныя словы. Абгрунтуйце выбар паэта. Нам мова праз стагоддзі захавала / Пах … (неба, **палыну**), І тонкі звон … (калодзежа, **метала**), / Арліны … (**клёкат**, спеў), Гулкі гул … (**абвала**, матора) – / Усё, што пераліта ў кожны гук.

**Абагульненне настаўніка.** Родная мова моцна звязвае ўсіх нас, беларусаў, у адно цэлае незалежна ад сацыяльнага становішча, поглядаў, колеру вачэй. Мова пазбаўляе ад адзіноты, даючы магчымасць выказваць свае думкі, пажаданні, памкненні, дапамагае спазнаваць невядомае, вопыт мінулых пакаленняў, традыцыі і абрады свайго народа і перадаваць будучым пакаленням.

**Зона абмеркавання**

**Квадратны стол “Гісторыю зямлі маёй цярплівай падручнікам вучнёўскім не ахопіш”**

*Перад удзельнікамі квадратны стол і 4 галоўныя тэмы квадратнага стала: “Вялікая Айчынная вайна”, “Сімвалы маёй краіны”, “Праца чалавека”, “Мае знакамітыя продкі”.* *Вучні маюць права выбраць тую тэму, якая больш падабаецца.*

*Калі выбар зроблены, удзельнікі садзяцца насупраць сваёй тэмы. Вядучы задае пытанні па гадзіннікавай стрэлцы кожнай групе ўдзельнікаў па чарзе. Пытанні і заданні вучні бачаць на мульцібордзе.*

*Удзельнікі не маюць права абмяркоўваць пытанне ў групе, так як кожны гуляе сам за сябе. Адказ дае той удзельнік, які першы падымае руку.*

**“Вялікая Айчынная вайна”:**

1. Самы знакаміты савецкі танк Вялікай Айчыннай вайны (Т-34).

2. Хто ўзначаліў адзін з першых партызанскіх атрадаў, сфарміраваны на пяты дзень вайны ў Пінскім раёне? (Васілій Корж).

3. Колькі ў Беларусі гарадоў-герояў? (Адзін).

4. Як звалі нашага земляка, які выратаваў пры штурме Берліна нямецкую дзяўчынку, а сам быў смяротна паранены? (Трыфан Андрэевіч Лук’яновіч).

5. Кодавая назва беларускай наступальнай аперацыі. (Баграціён).

**“Сімвалы маёй краіны”:**

1. Калі быў прыняты дзеючы сцяг і герб Рэспублікі Беларусь? (Герб і сцяг Рэспублікі Беларусь былі прыняты 14 мая 1995 г.).

2.Што азначае чырвоны колер на нашым сцягу? (Брацтва, адзінства, барацьба за справядлівасць).

3. У якім годзе была напісана музыка да Дзяржаўнага гімна Рэспублікі Беларусь? (1955 г.).

4. Назавіце дату святкавання Дня Дзяржаўнага герба і Дзяржаўнага сцяга? (Свята Дзень Дзяржаўнага герба і Дзяржаўнага сцяга адзначаецца ў другую нядзелю мая).

5. Што сімвалізуе арнамент у левай частцы нашага сцяга? (Працалюбства, майстэрства).

**“Праца чалавека”:**

1. Якой карпатлівай працай займаліся манахіні ў манастыры пад кіраўніцтвам Ефрасінні Полацкай? (Перапісвалі кнігі).

2. Што пры Міхалу Казіміру Радзівілу выпускалі ў персіярнях? (Слуцкія паясы).

3. Што выпускае адзінае ў Беларусі і адно з буйнейшых у СНД і Еўропе прадпрыемстваў у Оршы, якое з 1930 года аблегчыла складаную ручную працу чалавеку? (Льняныя тканіны).

4. На якім заводзе ў Беларусі выпускаюць самы вялікі самазвал у свеце грузапад’ёмнасцю звыш 503 тон? (БелАЗ).

5. Як у народзе называюць горад Салігорск, у якім выпускаецца пятая частка сусветнага аб’ёму калійных угнаенняў, экспартуючы прадукцыю ў больш чым 140 краін? (“Горад шахцёраў”).

**“Мае знакамітыя продкі”:**

1. Дзяржаўны і ваенны дзеяч, гетман Вялікага Княства Літоўскага і Рэчы Паспалітай, дыпламат, мысліцель. Адзін з галоўных стваральнікаў Статута ВКЛ (1588 г.) – выдатнага помніка прававой і палітычнай думкі, па сутнасці першай канстытуцыі ў Еўропе (Леў Сапега).

2. Выдатны мастак, які распрацаваў уласны тып нацюрморта ў спалучэнні з партрэтам (Іван Хруцкі).

3. Яркі выканаўца, кампазітар і аранжыроўшчык, збіральнік беларускага фальклору, стваральнік легендарнага ансамбля [“Песняры”](http://www.belarus.by/by/press-center/photo/uladzmr-muljavn--legendarnyja-pesnjary_ti_396_0000004851.html) (Уладзімір Мулявін).

4. Першы беларускі касманаўт, вучоны ў галіне тэхнічных навук, двойчы Герой Савецкага Саюза (Пётр Клімук).


5. Вядомы ў Беларусі [пісьменнік](https://be.wikipedia.org/wiki/%D0%9F%D1%96%D1%81%D1%8C%D0%BC%D0%B5%D0%BD%D0%BD%D1%96%D0%BA), педагог, публіцыст, перакладчык, аўтар “Буквара” (Анатоль Клышка).

*Падвядзенне вынікаў гульні.*

**Абагульненне настаўніка.** Гісторыя дапамагае нам зразумець, якімі ідэаламі жылі прадзеды, якія яны здзяйснялі подзвігі. Сімволіка адлюстроўвае гісторыю народа, яго спадзяванні і памкненні. Справы слынных землякоў паказваюць, як трэба працаваць на карысць Радзіме.

**Зона прэзентацый**

**Заданне-крыжаванка “Сям’я і сваякі”.** *Настаўнік прапануе дзецям замест шматкроп’я ўставіць тэрміны роднасці і сваяцтва:*

1. Калі добрая свякроў, то добрая і … (Нявестка).
2. Падсадзі на печ дзядулю – цябе … падсадзіць (Унук).
3. Разумны … і ў сына пытае (Бацька).
4. Пра каго ў народзе кажуць: калі іх тры, то ў сям’і цэлая гаспадарка? (Сын).
5. У адной … не ўсе зяці роўныя (Цешча).
6. Са … і на зайца не ідзі (Швагер).
7. Калі яна адна, то доля жадна, а калі сем, там доля ўсем (Дачка).
8. … бяры не на год, а на век (Жонка).

**Абагульненне настаўніка.** Сям’я – апора чалавека і апора дзяржавы.

**Зона прэзентацый**

**Настаўнік.** Яшчэ адно дарагое для чалавека паняцце – малая радзіма. Любоў да яе нараджае жаданне быць паэтам для свайго краю. Наша малая радзіма Лідчына нарадзіла шмат таленавітых паэтаў і пісьменнікаў, сярод якіх паэтка Данута Бічэль, якая шчыра сказала:

Радзіма – нівы, рэкі і бары,

бярозавікам вецер набрыняў,

у Белавежы волаты-зубры,

а вунь мацуе ножкі зубраня.

Радзіма! Тата, мама і браты,

сястра, бабуля, дзед

і шмат радні зрабілі ўсё,

каб меў радзіму ты.

Яе высокі гонар барані.

Стварай сваё, ды беражы, што ёсць,

Дужэй між птушак, песень і цяпла.

**Міні-спектакль “Ажыўленне фотаздымка”.** *Настаўнік прапануе невялікую пастаноўку па фотаздымку з кнігі* *Дануты Бічэль “Хадзі на мой голас”.* *На ім паэтка з паэтамі Мар’янам Дуксам, Славамірам Хадаронкам, Міколам Федзюковічам, Яўгенам Крупенькам, Яўгеніяй Янішчыц.*

******

Фота – Усесаюзная нарада маладых паэтаў і пісьменнікаў у Маскве, паэты М. Дукса, С. Хадаронак, М. Федзюковіч, Я. Крупенька, Д. Бічэль, Я. Янішчыц (фатаграфіраваў С. Панізнік), 1969 г.

*Заданне для вучняў (можа быць выканана ў групах): паўтарыць фотаздымак і праінсцэніраваць эпізод на фотаздымку:*

**Ход міні-спектакля:**

Хадаронак. Давайце такую забаву правядзём. Як некалі ў дзяцінстве. Я буду называць любое слова, а на яго трэба верш расказаць. Толькі раней чужыя, а зараз свае.

Дукса. А гэтым ты, Слаўка, хочаш праверыць, ці добрыя мы паэты?

Федзюковіч. І ці не дарма нас сюды запрасілі.

Крупенька. У Маскву.

Бічэль. На Усесаюзную нараду маладых паэтаў і пісьменнікаў.

Янішчыц. А давайце і згуляем.

Бічэль. Дакажам, што і нас, дзяўчат, таксама нездарма паэткамі клічуць.

Янішчыц. Але ты складаныя словы называй.

Хадаронак. Дамова. Першае слова – смех.

Дукса.

О, дзень вясёлы, шматгалосы,  
Ідзеш ты шпаркаю хадой.  
Пашлі мне ясныя нябёсы  
І рэчку з цёплаю вадой.  
Пашлі мне, новы дзень, удачу –  
Шчаслівым быць зусім не грэх,  
І не даводзь мяне да плачу,  
І прынясі сягоння смех.

Хадаронак. Наступнае – бусел.

Федзюковіч.

Ад пажару аблокі як сцены крышыліся,

Я стаяў нерухома на чорным дзядзінцы.

Прыляталі буслы і бяссільна кружыліся

Над маім трохгадовым пякельным дзяцінствам.

Хадаронак. Жалейка. Во якое наша слова!

Бічэль. Вясковае.

Крупенька.

Жалейка-весялуха,

Пявучая зара,

Даўно цябе не слухаў,

Даўно я не іграў.

Хадаронак. А зараз слова полька.

Бічэль. Як гэта роднаму бору шанцуе.

Полечку дожджык ля елак танцуе.

Мокнуць на лузе лапкі грака,

Кошык лазовы,

На донцы рака.

Хадаронак. І яшчэ вам слова – мова.

Янішчыц. Чую тваю жаўруковую музыку

Ў скошаных травах мурожных,

Мова! Як сонца маё

беларускае, ты свецішся словам кожным.

Хадаронак. Беларускае сонца, кажаш. Тады слова беларус.

Панізнік. Людзі ветлыя. Мы не бедныя: рэкі – з русламі.

Беларусы мы!

Неба – божае, Сэрца гожае, з перагрузкамі... Беларусы мы!

Бічэль. Так, вось у нас якія харошыя вершы знайшліся.

Янішчыш. Давайце сфатаграфіруемся на памяць. Будзем некалі глядзець на гэты фотаздымак і ўспамінаць нашу сустрэчу ў Маскве.

Хадаронак. І тое, што яна нас усіх зрадніла.

Фатаграфіруюцца на фотаапарат С. Панізніка.

Дукса. А зараз трэба яшчэ Маскву паглядзець.

**Абагульненне настаўніка.** Малая радзіма – гэта месца жыццёвай сілы, памяці. Дзе б мы ні былі – у Маскве ці Парыжы – нам заўсёды будзе карцець вярнуцца туды.

**Зона абмеркавання**

**Рэфлексія.** Настаўнік прапануе адказаць на пытанне: *Што кожны чалавек павінен зрабіць для таго, каб захаваць усе тыя каштоўнасці, пра якія мы сёння гаварылі?* (Дэманструецца спецыяльны слайд, дзе скампанаваны усе вывады па кожнай частцы КТС).

Прапануецца выкарыстаць першыя літары слова АДЗІНСТВА для калектыўнага адказу. Пачаць можна са слоў: *Мы павінны быць…*

А (*адказнымі*)

Д (*дружнымі*)

З (*законапаслухмянымі*)

І (*ініцыятыўнымі*)

Н (*непарушнымі*)

С (*салідарнымі*)

Т (*талерантнымі*)

В (*вернымі*)

А (*аб’яднанымі*)

**Абагульненне настаўнікам вывадаў, зробленных вучнямі.** У адзінстве нашага народа – сіла народа, а магутным фактарам дзяржаўнасці з’яўляецца наша невымоўная сіла духу, згуртаванасць, салідарнасць і паразуменне, веданне традыцый, мовы і гісторыі сваёй краіны, павага да старэйшага пакалення, кожнага члена сям’і.

**Завяршэнне КТС.** Усміхніцеся адзін аднаму, калі вы ўсё зразумелі падчас нашай сённяшняй сустрэчы. Пацісніце рукі ў знак адзінства. Пажадайце адзін аднаму ўсяго добрага!